
Zvone Štrubelj na Svetih Višarjah s predavanjem Pot od Trubarja do Kosovela

Uvod

Kaj združuje Trubarja in Kosovela?

Trubar rojen na začetku 16. stoletja, Kosovel na začetku 20. stoletja. Prvi Dolenc – Kranjc, drugi sin Krasa, z vipavskimi koreninami po očetu in obsoškimi po materi. Prvi pisatelj in prevajalec Svetega pisma, drugi pesnik. Prvi je živel 78 let, drugi samo 22. Zato se človek upravičeno vpraša: Kako ju lahko damo skupaj, primerjamo?

Naslov predavanja Od Trubarja do Kosovela najprej sugerira potovanje skozi razvoj slovenske duhovne, jezikovne in kulturne identitete, od začetka slovenskega knjižnega jezika do njegove moderne pesniške refleksije. Če Primož Trubar predstavlja prvo slovensko tiskano knjigo, oblikovanje knjižnega jezika, vero, izobraževanje in vodilno idejo, da mora biti beseda dostopna vsem, pa Srečko Kosovel pooseblja modernost, pesnika, ki je v svojih verzih združil Kras, Evropo, družbeno kritiko in vizijo prihodnosti. Njegov pesniški opus presega nacionalni okvir in se sprašuje o usodi človeka v sodobnem svetu. 

Ja, po teh nakazanih tirih bi lahko šli naprej. Če bi bil literarni zgodovinar, bi bil to razmislek o razvoju slovenskega jezika, razvoju slovenske misli od reformacije do moderne, razmislek o vprašanju, kako se je skozi štiri stoletja spreminjalo razumevanje človeka, družbe, naroda in Evrope. 

Vendar bom ubral drugo pot. Sem teolog, ali bolje teološki antropolog. Pa preprost župnik. Trubarja in Kosovela bom predstavil kot dve sorodni duši, ki nam razodevata kako čudovita je pot do človeka. Tudi kot dva nemirna duhova, – kraj, kjer smo, mi narekuje tole prispodobo – kot dva nemirna duhova, ki hodita po neprehojenih stezah med grebeni vrhov. Še krajše rečeno: Predstavil ju bom kot dva genija, ki sta neomajna v neodvisnosti mišljenja, ki imata pogum iti proti svojemu času, ki razvijata spodobnost globokega vpogleda v človeško naravo, ki sta kulturno revolucionarna. Dva genija, ki sta spremenila kulturni model družbe, v kateri sta živela. Neprijetna, prvi preganjan in je ustvarjal v izgnanstvu, drugi je bil nerazumljen in dolgo pozabljen. 
1. ŠTIRIKRAT, OZIROMA PETKTAT, SE JE TA ZEMLJA SLOVENSKA ODZVALA S SVOJO BESEDO

V eseju Kriza, ki ga je Kosovel predstavil kot dvajsetletni mladenič v Šentjakobskem gledališču v Ljubljani, in ga je začel z besedami »Evropa umira«, je zapisal: »Štirikrat se je ta zemlja odzvala s svojo lasno besedo. Prvikrat s Trubarjem, ki so ga pregnali. Prešeren je umrl. Levstik je znorel. Cankarja je odredila smrt.« Petič, tako bi nadaljeval Kosovelovo trditev, petič se je odzvala s peresom prezgodaj umrlega mladeniča, Srečka Kosovela. Tragična usoda velikih slovenskih ustvarjalcev. 

/Ta izrek ni del Kosovelove pesmi, navaja se kot zapis v esejističnem kontekstu. Opisuje tragično usodo velikih slovenskih ustvarjalcev Besedilo se pogosto citira, besedilo in ločila se med izdajami nekoliko razlikujejo./

Antropologija je moja strast. Magistrsko in doktorsko tezo sem pisal pod kategorijo teološke antropologije. Med študijem sem se z antropologijo ukvarjal tudi drugače. Večkrat sem v Rimu hodil na predavanja na laično univerzo La Sapienza, kjer je kulturno antropologijo predavala znana italijanska antropologinja Ida Magli. Od nje sem se marsikaj naučil.

Posebno pozornost je namenjala genialnim osebnostim. Tako je, sicer kot agnostik, čudovito predstavila Jezusa iz Nazareta v odmevni antropološki knjigi Gesû di Nazareth. Zanjo genij ni samo nekdo, ki je izjemno nadarjen, ampak oseba, ki lahko radikalno spremeni kulturni model neke družbe. Odlikuje se v neodvisnosti mišljenja, ima pogum, da gre proti svojemu času, ima sposobnost globokega vpogleda v človeško naravo. Takšne osebnosti so pogosto neprijetne za družbo, ker postavljajo pod vprašaj avtoritete in tradicije. 

Do leta 1955 je bilo v župniji Velike Lašče, kamor spada Trubarjeva Rašca, dečkom prepovedano dati ime Primož. Župniki pod tem imenom niso krstili otrok, ker je bil Trubar pač odpadnik, heretik. Leta 2008, ko smo obhajali 500-letnico Trubarjevega rojstva, so se prvič zbrali vsi Primoži iz te župnije in praznovali svoje godovno ime. 

Skoraj petdeset let so bile Kosovelove pesnitve, integrali ali konsi, v nekem skritem predalu. Gre za pravo uganko slovenske literarne zgodovine. Gre pravzaprav za preplet uredniških, estetskih, zgodovinskih in tudi ideoloških razlogov. Ker je Kosovel umrl mlad, star komaj dvaindvajset let, svojih konstruktivističnih pesmi /konsov/ ni uspel pripraviti za tisk. Za njim je ostalo več kot tisoč rokopisov, osnutkov, različic in zapiskov, brez dokončne razporeditve. Anton Ocvirk, ki je leta 1946 pripravil prvo izdajo Zbranega dela je bil prepričan, da so to zgolj delovni osnutki, eksperimentalni zapisi, nedokončane pesmi. Šele kasneje je svojo presojo spremil in šele 41 let po Kosovelovi smrti izdal Integrale, bilo je leta 1967 / zbirka Integrali '26/. Do takrat je bil Kosovel predvsem kraški lirični pesnik, tak kot ga je videl in predstavil urednik Anton Ocvirk. Konsi so močno odstopali od tedanjega okusa, bili so radikalno modernistični, tipografski eksperimenti, matematični znaki, kolažna tehnika, razbit jezik, skratka konstruktivistična poetika.Za večino tedanjih bralcev je bila taka poezija skoraj nerazumljiva. Nadalje pa Kosovelova avantgardna poetika v prvih povojnih letih ni ustrezala modelu socialističnega realizma. Največji poznavalec Kosovelove konstruktivistične poezije Janez Vrečko, je v pred kratkim izšli študiji /ČAS ≡ PROSTOR. Ob stoti obletnici smrti Srečka Kosovela, Literarno-umetniško društvo literatura, 2026, Zbirka novi pristopi, 100/ poudaril, da je ta velika zakasnitev rezultat kulturnega in ideološkega ozračja povojne Slovenije. Ocvirkova objava Integralov '26 leta 1967 je spremenila podobo Srečka Kosovela. Tako je iz pesnika Krasa kar na hitro postal eden najizvirnejših evropskih avantgardnih pesnikov 20. stoletja. 

Trubar in Kosovel, dva genija, ki sta bila dolgo, morda kar predolgo neberljiva, nerazvozlana. Slikar Tomaž Perko je ob petsto letnici Trubarjevega rojstva leta 2008 naslikal portret Trubarja. Prekriva ga prah stoletij, od vrha slike, iz desne proti levi, je vidna sled roke, ki briše prah od desnega kota zgoraj do levega roba spodaj. Genialna upodobitev razvozlavanja Trubarjevega odločilnega prispevka pri gradnji slovenske kulturne in duhovne samobitnosti. 

Srečko Kosovel še ostaja neberljiv. Zanimivo ugotavlja Irena Štaudohar v članku Po njegovih poteh v Sobotni prilogi Dela /4. april 2026/ kako so v NUKU najeli in plačali študente, ki so skušali razvozlati Kosovelovo pisavo, njegove čačke. To simbolizira tudi počasno odkrivanje Kosovela kot avantgardnega pesnika in ustvarjalca na evropskem nivoju. Danes bi bil Kosovel odličen grafični oblikovalec. Na to nas bo še posebej opozorila razstava Kozmos Kosovel, ki jo pripravlja Narodna univerzitetna knjižnica /NUK/ v sodelovanju s študenti magistrskega programa Akademije za likovno umetnost in oblikovanje Univerze v Ljubljani, ki bo v Cankarjevem domu od 16. septembra letos do 9. maja 2027. Opozorim na to veliko razstavo in obenem priporočam, da si jo ogledate. 

Na kratko bi se rad dotaknil katoliške recepcije Primoža Trubarja, ki od praznovanja 400-letnice njegove smrti, leta 1908 predstavlja zanimiv in pozitiven crescendo. Leta 1905 je Anton Aškerc napisal razpravo z naslovom: Ali je Primož Trubar upesnitve vreden junak ali ne? Razprava, ki je izšla tudi v knjižni obliki, je nabrusila meče v dveh nasprotujočih taborih, klerikalnem in liberalnem. Takrat, pred 121 leti, so bili Slovenci vsaj tako razdeljeni kot smo danes. Na pritrdilen Aškerčev odgovor, da, Primož Trubar je opevanja vreden junak, je katoliški tabor dvomljivo začel tehtati razloge za in proti. V več kot stotih letih se je zgodilo tole: P un rešli smo od kulturnega boja na začetku 20. stoletja, okrog leta 1908, ko so praznovali 400-letnico Trubarjevega rojstva in kjer je bil katoliški pogled na Trubarja izrecno negativen, do ekumenskega pristopa ob praznovanju 500-letnice Trubarjevega rojstva leta 2008.

Zanimiv bi bil daljši sprehod skozi teh sto let. A tu lahko le nakažem mejnike in smerokaze, ki so katoliško misel in presojo Trubarjeve osebnosti in njegovega dela pripeljali do pozitivnejše in, milo rečeno, tolerantnejše interpretacije. To pot bi tako začeli z Ivanom Cankarjem, ki sicer ni bil del katoliškega tabora v ožjem smislu, vendar je s svojimi razpravami vplival tudi na katoliške kroge. Znotraj dejanskega katoliškega tabora pa je bil pomemben teolog Aleš Ušeničnik, ki je skušal bolj uravnoteženo presojati protestantizem. In to v nasprotju z vodilnim ideologom katoliškega tabora, škofom Antonom Mahničem, ki je protestantizem, in s tem tudi Trubarja, odločno zavračal kot škodljiv za katoliško vero in slovensko identiteto. 

/Ušeničnik je bil med prvimi v katoliškem taboru, ki je priznal, da je treba Trubarja ocenjevati tudi z narodnega in kulturnega vidika, ne samo verskega. Trubarju je priznal: velik pomen za razvoj slovenskega knjižnega jezika, pomembno vlogo v slovenski kulturni zgodovini. Hkrati pa je poudarjal, da Trubar kot protestant versko ni pozitiven zgled za katoličane./

Korak naprej je storil Vladimir Truhlar

Vladimir Truhlar (1907–1977) je bil katoliški teolog, pesnik in mislec, ki je v 20. stoletju naredil še en pomemben korak naprej v razumevanju Trubarja. Ocenil ga je zelo pozitivno, bolj kot večina starejših katoliških avtorjev. Bil je duhovno iskrena osebnost, velik narodni buditelj, deloval je iz notranje verske motivacije, ne zgolj kot odpadnik. Truhlar je trdil, da je bila reformacija iskanje pristne vere in da ima pozitivne duhovne prvine. V Truhlarjevem času se je ostrina kulturnega boja že zmanjšala. Zato je iskal dialog med katolištvom in protestantizmom. Truhlar tako pomeni prehod od kategoričnega zavračanja – Mahnič, prek zmernega priznanja – Ušeničnik, do razumevanja in dialoga. 

Pristop Antona Trstenjaka

Anton Trstenjak (1906–1996), slovenski filozof, psiholog in teolog, je imel do Primoža Trubarja zelo spoštljiv in poudarjeno pozitiven odnos. Trubarja je razumel kot eno ključnih osebnosti slovenske kulturne, verske in narodne zgodovine.

Trstenjakovo vrednotenje Trubarja lahko strnemo v nekaj glavnih poudarkov:

– Trubar kot utemeljitelj slovenske narodne zavesti
Trstenjak je videl Trubarja kot prvega, ki je Slovence nagovoril kot narod. S tem ko je pisal v slovenščini (npr. Katekizem in Abecednik), je po njegovem mnenju postavil temelje slovenski identiteti. Jezik ni bil le orodje, ampak sredstvo oblikovanja narodne skupnosti.

– Pomen jezika in kulture
Kot psiholog je Trstenjak poudarjal, da je materni jezik ključen za razvoj osebnosti in skupnosti. Trubarjevo delo je zato razumel kot globoko humanistično dejanje – omogočiti ljudem, da berejo, mislijo in verujejo v lastnem jeziku.

– Verska razsežnost
Trstenjak, ki je bil tudi teolog, je Trubarja cenil kot reformatorja, ki je želel prenoviti versko življenje. Ni ga videl zgolj kot protestantskega voditelja, ampak kot človeka z močno etično in duhovno vizijo, usmerjeno k notranji veri in osebni odgovornosti.

– Moralna in osebnostna drža
Trstenjak je poudarjal Trubarjevo pogum, vztrajnost in načelnost. Deloval je v težkih političnih in verskih razmerah, a je ostal zvest svojim prepričanjem. V tem smislu ga je videl kot zgled moralne integritete.

– Trubar kot evropska osebnost
Trstenjak je Trubarja umeščal v širši evropski kontekst reformacije. Ni ga obravnaval kot lokalnega ali obrobnega misleca, ampak kot del velikega intelektualnega gibanja 16. stoletja.

Korak naprej je po drugem vatikanskem koncilu naredil mariborski teolog Jože Rajhman. Poskrbel je za prevod in izdajo Trubarjevih pisem. V svoji teološki razpravi Trubarjev svet je Trubarja predstavil ne le, tako kot Mirko Rupel in drugi slovenski literarni zgodovinarji, ki so Trubarja obravnavali izključno iz literarno-zgodovinskega vidika, ampak kot celovito osebnost z izrazito duhovno dimenzijo. Da njegovi uvidi niso prišli v katoliško zavest, je bilo zaradi tega, ker je pač Rajhman sodil v Grmičev krog. In mi kot Slovenci smo pač taki, da se radi popredalčkamo in se nekritično podvržemo predsodkom. Tako je njegovo žlahtno delo Trubarjev svet ostalo v Mariboru in kvečjemu v knjižnicah, ni pa doseglo osrednje in celovite Slovenije, kaj šele slovenske zavesti.

Leto 2008, petstoletnica Trubarjevega rojstva, je odprlo nekaj oken in vrat, kar se ekumenskega dialoga tiče. O tem sem pisal v potopisnem delu knjige Pogum besede, ki je trilogija. Prvi del obravnava prve pisne dokumente slovenstva od leta 1000 do 1500. Drugi, osrednji del, je poskus Trubarjeve biografije, tretji, potopisni del je poročilo o skupnem, katoliško-evangeličanskem praznovanju petstoletnice. Je to jubilejno leto prineslo kaj novega in koristnega za našo kulturno, narodno in duhovno zavest? Težko rečem. 

V eni od junijskih izdaj Družine sem leta 2008 napisal obširen članek, v katerem sem predstavil svojo interpretacijo Primoža Trubarja. Takratni urednik Franci Petrič je pred objavo dal članek prebrati kardinalu Rodetu in enemu od profesorjev zgodovine na Teološki fakulteti. Ne bom omenjal imena. Kardinal Rode, ki si je od Trubarja sposodil geslo Stati inu obstati, je bil dokaj objektiven in pozitiven v oceni članka, omenjeni profesor zgodovine pa cinično negativen. Kaj se zaletava ta Štrubelj v Trubarja in protestantizem, njegov zapis je kot zapis kakšnega bruca. – »naj ga zato sveta Katra u vicah preveč ne matra!« - Franci Petrič je članek vseeno objavil in s tem pokazal svojo uredniško samostojnost in pokončnost. To je pokazal tudi s tem, da mi je po objavi dal prebrati obe oceni.

II. Drugi, osrednji del predavanja Pot od Trubarja do Kosovela

MOJE ŽIVLJENJE JE MOJE, SLOVENSKO, SODOBNO, EVROPSKO IN VEČNO

V pripravi biografije o Primožu Trubarju, ki je izšla v knjigi Pogum besede leta 2008, ob 500-letnici Trubarjevega rojstva, sem v tržaški reviji Mladika odkril Kosovelov zapis v pismu njegovemu učitelju: »Moje življenje je moje, slovensko, sodobno, evropsko in večno«. Ta zapis je iz leta 1924. Kot da bi mi ta zapis padel iz neba. V tretjem, potopisnem delu knjige Pogum besede, sem teh pet koordinat Kosovelovega življenja apliciral na Trubarja in z njimi povzel njegovo življenje in delo. Tukaj bom omenjenih pet dimenzij razložil tako pri Kosovelu kot pri Trubarju. V veliko pomoč bodo pri tem recitacije Kosovelovih pesmi, ki jih bo ob vsaki dimenziji podal prijatelj Janko Krištof, iz njegovega recitala Srečko in jaz.

Moje življenje je moje!«
Ad Srečko Kosovel:

Kosovel s to trditvijo ni mislil samo na osebno svobodo. Svojega življenja ni dojemal kot sebično lastnino, ampak kot odgovornost in poslanstvo. Nikoli ni iskal lastnega uspeha. V njegovih pesmih odkrijemo človeka, ki je bolečino Primorske pod fašizmom, globoko krizo Evrope in duhovno praznino svojega časa doživljal kot svojo lastno rano. Svojega življenja ni želel prepustiti nagonu množic, vabljivosti mode in diktatu kakšne ideologije.

Moje življenje, tako razmišlja Srečko, postaja zares moje v kolikor ga darujem resnici, lepoti in človeku. Kosovel je bil iskalec resnice, etične preobrazbe in glasnik novega človeka. Zato so njegove pesmi nenehen pogovor z družbo in družbenimi problemi. Živel in ustvarjal je po Jezusovem naročilu: »Kdor hoče svoje življenje rešiti, ga bo izgubil; kdor pa svoje življenje izgubi zaradi mene, ga bo našel« (Mt 16, 25).

Ob nenadni smrti prijatelja dr. Jožeta Ramovša, »sem pomislil na ta Kosovelov zapis in ga komentiram z modro izjavo rimskega misleca Seneke, ki je dejal: »Kako lepo je živeti, živeti v polno ... a večina ljudi le obstaja«. Srečko ga je živel v polno, Jože prav tako. V tem smislu lahko Kosovela interpretiram takole: Moje življenje je moje, a istočasno, je za druge, je za resnico, je za lepoto, je za prihodnost.

Moja pesem – Il mio canto. Janko izvoli: tocca te!

Moja pesem

Moja Pesem je eksplozija,

divja raztrganost. Disharmonija.

Moja pesem noče do vas,

 ki ste po božji previdnosti, volji 

mrtvi esteti, muzejski molji,

 IL MIO CANTO

Il mio canto è esplosione,

strazio selvagggio. Disarmonia.

Il mio canto non vuol giungere a voi,

che per provvidenza e volontà di Dio

siete esteti morti, topi di museo,

il mio canto è il volto mio.

oja pesem je moj obraz.

Ad Primož Trubar:

Tako eksplozivno energijo začutimo tudi v življenju in delu Primoža Trubarja. Bil je ognjevit govornik in pridigar, slikovit in konkreten. Bistroumen in kritičen. Živel je v polno, živel je za druge, za resnico evangelija, za slovensko besedo, za izobraževanje dobrega in gostoljubnega slovenskega ljudstva, kot je sam večkrat dejal, živel je za svoje »lube Slovence«.

Moje življenje je slovensko!

Moje življenje je slovensko. To ni samo Kosovelov domoljubni slogan, ampak življenjska odločitev. Slovenskost ni jemal kot vprašanje krvi, gospodarstva in politike, ampak vprašanje jezika, kulture in predvsem odgovornosti do svojega naroda. Njegova ljubezen do Slovenije je povezana z izkušnjo ranjene Primorske, ki je po prvi svetovni vojni krvavela pod diktaturo fašizma. 

Kosovel je dobro poznal evropske literarne tokove, govoril je pet tujih jezikov /poleg slovenščine, italijansko, nemško, francosko, jugoslovansko–srbo hrvaško, bral je tudi ruščino/, ustvarjal pa je v slovenščini. Prepričan je bil, da bo mali narod preživel le z močjo svoje kulture in jezika. Kot evropsko razgledani pesnik je bil prepričan, da lahko Evropa ostane živa le z ustvarjalnostjo svojih posameznih narodov. To je pomemben uvid, ki ga danes v Bruslju ne upoštevajo dovolj. Vsi tolčejo neko, Nemci bi rekli Flughafen englisch, polomljeno letališko angleščino. Ne oplajajo pa se z izvirnostjo posameznih jezikov in kultur 27 članic Evropske unije. 

Kosovel se je močno zavzemal za moralno, kulturno in duhovno prenovo človeka in naroda. Narod bo lahko velik le, če so veliki njegovi ljudje. Kosovelovo slovenskost ne odkrijemo samo v njegovih pesmih, ampak v njegovem načinu življenja. Biti Slovenec je zanj pomenilo živeti etično, pošteno, odgovorno in ustvarjalno. Ostati zvest svojim koreninam in biti obenem odprt za izzive svojega časa.

V pesmi Balada, ki ji bomo sedaj prisluhnili, lahko med vrsticami začutimo ta pristni ljubezenski odnos do domovine in obenem imperativ dialoške odprtosti. To pesem posvečam vsem Slovenkam in Slovencem, ki so šli s trebuhom za kruhom in predstavljajo pol milijona našega narodnega telesa, dva milijona doma, pol milijona po svetu. To so častni gostje romanja treh Slovenij na Višarjah!

BALADA – Janko Krištof

Balada

Prišel je pevec slovenske dežele,
prišel je pevec v daljno tujino,
v strunah njegovih so pesmi drhtele
v eno z radostjo in bolečino.
Pel je, kako so gozdički zeleni,
glej, pa se solza v očeh mu zasveti,
pel je o smrti, ljubezni in ženi,
o domovini ni mogel začeti.
»Poj nam, zapoj nam o naši deželi,
da nam nje sonce, nje zdravje zasije,
o kmečkih domovih, o pesmi veseli,
ki v noči se mesečni v polje razlije.«
– Močno srce je, močno in mlado,
krepko od upanj, od sile pogumno,
a ko je trudno (o čudo neumno!)
tiho zamisli se v to-le balado:
»Tisočkrat tisoč, še več nas je bilo,
tisočkrat tisoč hlapcev in sužnjev,
tisočkrat tisoč ponižnih, boječih,
tisočkrat tisoč v prekletstvu tonečih,
tisočkrat tisoč z žolčem poj enih ...
Pa nam udarilo v desno je krilo,
pa omahnilo je in se zlomilo,
pa se še levo je uklonilo —
tisočkrat tisoč, še več nas je bilo.
Pel bi, kako so razšli se po sveti,
pa morala kri bi iz srca privreti,
bratje, ne morem vam pesmi končati,
smrt že prihaja, že je pred vrati ... Ženo mi vzela, vzela bolest je
in domovino ... Zdaj hodim in gledam,
ko zvezde se sipljejo v črno brezcestje ...«
Prišel je pevec slovenske dežele,
src se dotaknil z njenim spominom,
srca nalil nam z grenkim pelinom ...

Ad Trubar

Trubar nas je prvi imenoval Slovenci : »muji lubi Slovenci«. Ko je iskal kako pisati, s kakšno pisavo in na podlagi katerega slovenskega narečja, ni podlegel zapeljivi ideji učenega Petra Pavla Vergerija mlajšega (1498–1565), naj vendarle piše v jeziku, ki bo veljaven za ves slovanski balkanski polotok. Naj iz vseh jezikov Balkana naredi en razumljiv jezik za vse. Ne, Trubar se je uprl temu velikemu humanistu in diplomatu, bivšemu koprskemu škofu, ki je edini v katoliški Cerkvi imel pravico brati in presojati Lutrove spise in knjige. A to ga je zapeljalo. Navdušil se je nad Lutrovo reformo, pobegnil je iz Kopra in se pridružil Lutrovi reformaciji. Preko Švice je prišel na dvor würtemberškega vojvode Krištofa, kjer je bil dvorni svetovalec in diplomat. Trubar se mu je trmasto zoperstavil in odločil za slovenski jezik. Ta Trubarjeva izbira je bila odločilna za našo narodno samobitnost. Po jeziku in kulturi, je rad poudarjal Anton Trstejnak, smo postali in bomo ostali slovenski narod. Stati inu obstati, ponosno stojmo z našim lepim slovenskim jezikom in našo bogato kulturno dediščino, pa bomo obstali tudi v prihodnjih generacijah! /Letos obhajamo 120. obletnico rojstva in 30. obletnico smrti Antona Trstenjaka./
Jože Ramovš je z ženo Ksenjo leta 1992 ustanovil inštitut Antona Trstenjaka. Jože je postal to, kar je bil, ker je ohranil dediščino Antona Trstenjaka in jo razvijal v času, ki mu je bil dan. 30 let po Trstenjakovi smrti lahko mirno rečemo, da je učenec dosegel, če ne celo prekosil učitelja. Jože Ramovš je živel in deloval po Trstenjakovi priljubljeni rečenici: »Dobrota je sonce, ki daje rast.«
Zanimiva je primerjava z Matijem Vlačičem, t. i. Flacius Illiricus, Hrvatom iz Istre, izjemno nadarjenim reformatorjem, ki je pisal samo v latinščini, niti besede v hrvaščini. Intelektualno je bil tako močen, da so ga v Nemčiji imeli za Lutrovega naslednika. Učenjak in pol, bi rekli po domače. Svojemu istrskemu in hrvaškemu narodu ni zapustil ničesar ! Le muzej, ki ga lahko obiščemo v Bujah.

Moje življenje je sodobno

Ad Srečko Kosovel:

Kosovel je živel in razmišljal pred svojim časom, kot kakšen svetopisemski prerok. Ni bil nekakšen intelektualni statist ali zgolj knjižni molj, kot je sam okrcal takratne ljubljanske intelektualce v pesmi Moja pesem, ki smo jo slišali na začetku tega drugega dela mojega predavanja, ki poteka v interakciji z recitatorjem Jankom Krištofom.

Kosovel je živel v času velikih sprememb, doživel je prvo svetovno vojno, razpad Avstro-Ogrske, priključitev Primorske Italiji, hitri vzpon fašizma in prve korake nacizma. Ni se skril ali bežal pred izzivi svojega časa. V svojih pesmih drzno govori o vojni, nasilju, družbenih krivicah, izgubi človeškega dostojanstva, o duhovni praznini in morečemu ozračju, ki ga je večkrat primerjal z ljubljansko meglo, ki duši. Hrepenel je po soncu Krasa in Primorske. Ni bil zavezan le tradicionalni liriki, ni ostal samo pesnik Krasa, v kar bi ga skoraj omejil profesor primerjalne književnosti, urednik njegove pesniške zapuščine Anton Ocvirk. 
/Mimogrede: za razliko od mojih številnih avtobiografskih ocvirkov, ki ne bodo objavljeni, bo on v uradnem tekstu predavanja citiran z imenom in priimkom: Anton Ocvirk. Poskrbel je za eno največjih literarnih ugank v slovenski književnosti, saj je 41 let pustil Kosovelove konse v predalu, češ, da to ni dokončana poezija, da so čačke, ki niso vredne objave/. 

Kosovel je ustvarjal ekspresionistične in konstruktivistične pesmi, ki jim rečemo konsi. Pozorno je spremljal sodobne filozofske, umetniške in socialno-politične evropske tokove. Skrbnik Kosovelovih rokopisov v NUK-u Marjan Rupert, tudi idejni vodja razstave Kozmos Kosovel v Cankarjevem domu, je v intervjuju z Ireno Štaudohar rekel (Sobotna priloga, 4. april 2026): »Bil je kozmopolit, ki je sovražil provincialnost. Povzemal je Cankarjeve ideje in bil kritičen do nazadnjaštva, hlapčevstva, nacionalizma. Bil je genij in vizionar.«
Zaljubljen je bil v indijskega pesnika Tagoreja, ki je prikazoval življenje, svet in vesolje bolj iz celostne, kozmične perspektive. Dodobra je preštudiral Einsteina in njegovo teorijo relativnosti. Spoznal se je na kvantno matematiko in kvantno kemijo. Skratka, ne bom pretiraval, če rečem, da je nekakšen slovenski Tagore in slovenski Einstein. Genij, kot sem rekel na začetku predavanja. Pri 22. letih! S tega vidika ga lepo predstavi profesor filozofije in specialist za avantgardno evropsko literaturo dr. Janez Vrečko, v novi študiji, ki je izšla letos, z naslovom ČAS ≡ PROSTOR. Ob stoti obletnici smrti Srečka Kosovela (Literarno-umetniško društvo literatura, 2026, Zbirka novi pristopi, 100) Očarljiva je njegova trditev: Kolikor bolj se približujem Kosovelu, toliko bolj se mi odmika. Njegovo študijo toplo priporočam v branje. Morala bi biti obvezno branje za vsakega slovenskega intelektualca. 

Iz Jankovega recitala Srečko in jaz sem za ta del izbral pesem Psalm. Podobno kot on, bi se izpovedal tako Tagore kot tudi Einstein. Domet naših intelektualnih in duhovnih sposobnosti je relativen, komajda uspešen, ko stopimo v svet skrivnosti večno Dobrega, večno Lepega, večno Pravičnega, pred Boga. Ostane nam le molitev na kolenih!

PSALM – Janko Krištof
O Bog, usmili se moje praznote!

Široko razstrtih, sivih dni,

teh široko upajočih oči,

o Bog, usmili se naše samote!

Razstri svoj plašč, razkošno tkan

z zvezdami višnjevih letnih noči,

ko speš mimo nas in Tvoj plašč šumi

kot sredi morja večnih sanj.

O stopi v ta stekleni čas

in kar je prozorno, naj potemni,

in kar je blizu, naj se izgubi,

naj nam kot iz višnjevih dalj spregovori

kot v gosti modrini Tvoj beli glas!

O Bog, usmili se nas, usmili se nas!

Ad Trubar

Trubarju ni bilo dano doseči univerzitetne izobrazbe. Vpisal se je na univerzo na Dunaju, pa so po dveh letih njegovega študija Dunaj začeli oblegati Turki, Sulejman Veličastni. Šole in univerzo so zaprli, Trubar se je kot študent vrnil v Trst, k svojemu dobrotniku, škofu Bonomu. Dvaindvajsetletnega ga je posvetil v duhovnika in ga poslal v Laško in v Loko pri Zidanem Mostu. In vendar: Trubar je ostal radovedno odprt in je na svoji življenjski poti srečal velike duhove svojega časa, se z njimi dopisoval – kot kaplan v Laškem s tajnikom švicarskega reformatorja Zwinglija Henrikom Bullingerjem. Ob prvem izgnanstvu iz Slovenije ga je v Nürnbergu uvedel v službo evangeličanskega pastorja tajnik Martina Lutra, Veit Dietrich. Sodeloval je s humanistom in diplomatom, bivšim koprskim škofom Petrom Pavlom Vergerijem, na zadnjem delovnem mestu v Derendingenu pri Tübingenu je bil tesno povezan z rektorjem tübinške univerze Jakobom Andraejem. Na plošči v zakristiji v Derendingenu, kjer so zapisani vsi pastorji, ki so službovali v cerkvi sv. Gala v Derendingenu, so vsi ali magistri ali doktorji. Le pred Trubarjevim imenom, šestim evangeličanskim pastorjem v tej župniji, je prazen prostor. In vendar od vseh magistrov in dohtarjev je ostal v zgodovinskem spominu le on, Primož Trubar. V cerkvi ima krasen renesančni epitaf, nagrobno ploščo, ima evangeličanski dom Primoža Trubarja, vrtec Primoža Trubarja, ulico Primoža Trubarja. Na tej ulici je pet srednjih šol. Generacije mladih, ki se tam šolajo, se srečajo z njegovim imenom, Trubar tako živi naprej, bolj zunaj matične domovine kot doma. Nigdirdom je lahko tudi blagoslov! Bil je ne le za Trubarja, ampak za številne Slovenke in Slovence, ki živijo in ustvarjajo zunaj matične domovine Slovenije.

Moje življenje je evropsko

Evropsko pri Kosovelu ne pomeni le geografske enote, ampak najprej in predvsem duhovno, kulturno in seveda moralno, etično razsežnost človekovega bivanja. Kosovelova usoda je bila usoda Evrope po prvi svetovni vojni: razdeljena, agresivna, duhovno ranjena, krvaveča. Evropa je tedaj izgubila človeka, saj jo je dušil rastoči nacionalizem, ki je porajal nacizem, imperializem pa tudi materializem. Kosovel je hrepenel po novi, pravičnejši Evropi, ki bo zgrajena na človeku, na njegovem dostojanstvu. V pesmi, ki jo bo posredoval Janko Krištof Kons: Z je začrtal svoj humanistični program: Nova kultura! Nova kultura: človečanstvo. Nova politika: človečanstvo. Nova umetnost: za človeka. 

Ali danes, po stotih letih, ne živimo v podobnem času? 
V mojem trinajstletnem bivanju v Bruslju, kjer sem vodil Slovenski pastoralni center in oskrboval vernike v Beneluksu in Parizu, se čedalje bolj približujem Kosovelovi kritiki Evrope: Evropa umira! S.O.S. Evropa krvavi in umira! Jo je še mogoče rešiti? Vsak naj si odgovori sam. Pokojni prijatelj Jože Ramovš je v oddaji na Radiu Ognjišče pred kratkim izjavil: »Če škriplje v družinah, škriplje v kulturi. V celotni evropski kulturi trenutno škriplje, ker Evropa dela z družino, s spolom in z življenjem, kot svinja z mehom.« Kosovel, kot bomo slišali, bi jo mazilil z H2SO4, s solno kislino. Jaz bom prizanesljivejši. Mazilil bi jo, ja, še razmišljam ...
Pa bom še enkrat citiral Jožeta Ramovša (na spletu radia Ognjišče, 24. 7. 2026): »Pri največji tragiki je zdravilo humor, ne jok ali filozofiranje, ampak nasmeh. Kadar ne gre dobro, je treba zdržati. Naredimo vse, da lahko zdržimo. Lahko se pa »strmamo«, ker ni po naše, kar je otročje. Veselimo se življenja. Iščimo razloge za radost, radi imejmo ljudi, imejmo tudi upanje vanje, tudi v tiste, ki so v zmotah.« Hvala Jože za ta optimistični preblisk!

KONS: Z – Janko Krištof

Melanholična harmonika.

Kopalna sezija.

Modri bliski.

Čevlji št. 40

Istra umira.

Morje.

Evropa umira.

Šport, gospodarstvo, politika.

Japonska proti Rusiji.

NOVA KULTURA

Nova kultura: človečanstvo.

Nova politika: človečanstvo.

Nova umetnost: za človeka.

Evropi prihaja ura smrti.

Mazilite jo s H2SO4.

Ura žalosti.

Zagrinjalo je odstrlo nov svet.

Ad Trubar: 

Značilnost prerokov je, da so samohodci, samorastniki bi rekel Pregelj. Danes imamo opraviti z dvema: Trubar in Kosovel. Ubirala sta nove in nepoznane poti. Trubar se je kot tak izkazal tudi v vprašanju zbliževanja različnih krščanskih veroizpovedi in v vprašanju odnosa do islama. Projekt: S svetim pismom do sultana v Istanbul!

Na kratko razložim /če bo čas/ njegovo obdobje ravnatelja biblijske tiskarne v Urachu /1562–65/, projekt tiskanja prevodov Svetega pisam v glagolici in cirilici. Natisnil je 25 knjig: 12 v glagolici, 7 v cirilici in 6 v latinici, pet jih je bilo tiskano v italijanüöini. Njegova zbirka tiskanih knjig je v knjižnici v Bazlu; Treffenliche schöne Biecher. Hans Ungnands Büchergeschenk und die Universitätbibliothek Basel in 16. Jahrhundert ... /Razstava v NUKu in Miha Glavan/. 

Moje življenje je večno!

Ad Trubar:

Na začetku tega zadnjega dela Kosovelove maksime o življenju, še en »na pol ocvirk«. Ko sem kot štirinajstletnik prišel v salezijansko malo semenišče v Želimljem, smo vsak mesec imeli poseben dan, ki smo mu rekli: vaja za srečno smrt. O moj Bog, sem si tedaj dejal, kaj pa je zdaj to? Saj smo komaj začeli živeti, pa nas že strašijo s smrtjo. Zdaj na to gledam drugače. Ko se skladovnica let nabira in ko pogledaš nazaj, na lok svojega življenja, se ti zaiskri: Joj, kako na mestu je bila intuicija svetniškega vzgojitelja Janeza Boska. Ne en dan na mesec za vajo srečne smrti, lahko bi bila dva.

Kakršno življenje, takšna smrt, večkrat slišimo. Če za koga, to drži za Primoža Trubarja. Navedel bom to, kar sem napisal v knjigi Pogum besede, na strani 222. Navajati sebe menda ni šarlatansko, ali?

»Približeval se je dan slovesa /.../. /vložek: smo v Derendingenu pri Tübingenu, v župniji sv. Gala, kjer je Trubar kot evangeličanski pastor preživel svojih zadnjih 19 let, od 1567 do 1586/. V ponedeljek, 20. junija 1586 /nadaljujem s tekstom iz knjige/ je še sam obhajal bolnega soseda. Naslednji dan, v torek, je omagal in legel v posteljo. Dan zatem, v sredo je dal poklicati evangeličanskega superintendenta za tübigensko okrožje, dr. Dietricha Schepfa, pri katerem se je spovedal in prejel obhajilo vpričo veliko ljudi. Do nedelje se je pripravljal na smrt, glasno molil in opominjal farane, naj bodo stanovitni v veri. Obenem je poskušal prevesti še konec Lutrove postile, in sicer tako, da so mu brali nemški tekst, on pa je pisarju narekoval prevod v slovenščino. V ponedeljek ga je prišel tolažit pridigar, ki ga je v bolezni nadomeščal. Pridigar je iz molitvenika že začel brati molitve za umirajoče, nakar je Trubar energično vzkliknil: »Nikar, nikar! Iz Svetega pisma!« V torek, 28. junija 1586, ko je ljudem odpustil dolgove, je mirno in tiho zaspal v Gospodu« /Pogum besede, 222/. 

Ganljivo, a ne? Ne se prestrašit pred tem, kar bom sedaj rekel: Tako umirajo svetniki! Miren in veličasten odhod velikega človeka, ki ga je znameniti tübinški filolog in profesor Martin Crusius ovekovečil v latinski pesnitvi na epitafu, spominski leseni plošči z renesančnim okvirom, ki so ga leto po Trubarjevi smrti postavili v cerkvi sv. Gala:

»Dobri je boj bojeval, svoj tek dokončal po razumu,

vero ohranil zvesto', kakor ji bil je dolžan.

Z velikim Pavlom zato zdaj nosi že krono nebeško,

nikdar ji čas noben bleska utrnil ne bo«

/citat iz knjige Pogum besede, 225/.

Trubarjeva smrt in njegov pogreb sta imela močan odmev. Rektor tübinške univerze Jakob Andrae je na pogrebu pridigal dve uri in pol. Ukinil je pouk na univerzi in ukazal vsem študentom in profesorjem, da se udeležijo pogreba. Svoj pogrebni nagovor je potem objavil v knjižni obliki, kar predstavlja prvo zanesljivo biografijo Primoža Trubarja. Ta isti rektor, profesor Andrae, ga je leta 1567 v mesecu juniju poslal v Slovenijo, na incognito potovanje, kot tajnega agenta, z nalogo da zbere čim več informacij o koranu in o turški veri. Tako je Trubar obiskal dva turška imama, ki sta bila zaprta na ljubljanskem gradu, obiskal je tudi Metliko in Ribnico, kjer so bili še drugi zaprti islamski ujetniki. Z informacijami, ki jih je prinesel rektorju Andraeju, je le-ta napisal odmevno knjigo: Dvanajst pridig proti Turkom. 
Trubar je umrl en dan pred praznikom svetih apostolov Petra in Pavla. A ni to zanimivo? Naš prijatelj dr. Jože Ramovš je umrl v jubilejnem Trstenjakovem letu, na sto dvajsetletnico rojstva in tridesetletnico smrti Antona Trstenjaka. V božjem koledarju mislim, da ni naključij! 

Ad Srečko Kosovel:

Ko sem leta 2008 imel predavanje o Trubarju v koroškem domu Sodalitas v Tinjah, sem v odmoru po debati ujel stavek, ki sta si ga izrekla dva starejša poslušalca: Ta Štrubelj je pa nemirni duh, si občutil, je eden rekel drugemu. Ja, verjetno res. Tudi to me je približalo Trubarju in Kosovelu. Oba, samorastnika, še bolje viharnika. Nemirna duhova sta bila, Trubar in Kosovel. Morda me prav to pri njima posebej privlači, zato ta moj antropološko »empatični« pristop do dveh genijev slovenske literarne in duhovne zgodovine.

Srečko je bil že kot otrok poseben, tako pripoveduje njegova sestra Tončka Kosovel Ravbar. Ko je vzel mačko v naročje, je bil to prizor, ki se ne more opisati. Oče ga je imel najraje. Ko je ko študent prihajal domov, so ga vsi poslušali z odprtimi usti. 

V posebni prilogi Ognjišča leta 2024, ob 120. obletnici Kosovelovega rojstva, je Božo Rustja zbral nekaj dragocenih pričevanj sestre Tončke Kosovel, ki je bila poročena s stricem primorskega duhovnika Bojana Ravbarja in drugih prič. Nekaj jih bom navedel, posebno tiste, ki se nanašajo na Kosovelovo bolezen in njegovo smrt ter njegov pogreb.

Sestra Tončka se takole spominja Srečkove bolezni: »Februarja leta 1926 je skupaj z drugimi prijatelji šel na literarni večer v Zagorje ob Savi. Ko so se zvečer vračali nazaj v Ljubljano, se je na železniški postaji vnela tako živahna debata, da je vlak odpeljal brez njih. Ker ni imel nobenega znanca, denarja pa tudi ne, da bi šel prenočit v kako gostilno, je ostal čez noč kar na postaji, bil je lahno oblečen in tako se je prehladil. S tisto vročino je potem še nekaj časa hodil okoli, da je njegovo stanje postajalo vedno slabše. Dobil je vnetje sinusov, potem se mu je zdravje nekoliko izboljšalo in je prišel domov na velikonočne počitnice. Doma je potem dva meseca bolehal. Nazadnje je dobil vnetje možganske mrene. Za to bolezen takrat niso imeli učinkovitega zdravila. Oče mu je priskrbel najboljše zdravnike iz Trsta, a mu niso mogli pomagati. Točno dva meseca je bil doma in potem je umrl.« 

Italijanske okupatorske oblasti so se bale neredov ob pogrebu. Tončka pravi: »Prišli so visokošolci iz Ljubljane in prinesli slovensko trobojnico, ki so jo po pogrebu vrgli na krsto. Italijani so bili zaradi tega strašno jezni, da so hoteli naslednji dan grob odkopati, da bi vzeli slovensko zastavo ven. Pa sem rekla tistim, ki so mi to povedali: Recite tistim, ki imajo te misli, da nimajo nobene pravice, kajti Srečko je bil jugoslovanski državljan!«

»Prav malo prej je zaprosil za jugoslovansko državljanstvo, da se je lahko potegoval za štipendijo. Ne vem, ali je tisto štipendijo dobil, gotovo pa je, da je dobil jugoslovansko državljanstvo. Našega očeta so preganjali, ker se ni hotel vpisati v fašistično stranko. Pri oblasteh so ga tako očrnili fašistični vaški veljaki, da potem, ko je bil upokojen, celi dve leti ni dobil pokojnine.«

Srečkov pogreb je dokaj natančno opisala tudi Mira Cencič. Opis kaže, kako je ta dogodek zaznamoval Kosovelovo družino, Tomaj in okolico vse do kulturne prestolnice Ljubljana. Kosovelovo družino je »zadelo nekaj strašnega ». Dobrega pol leta po vselitvi v lastni dom, ki so jim ga pomagali graditi tudi Tomajci, je dne 27. maja zaradi vnetja možganske mrene umrl najmlajši sin Srečko, ki je bil takrat študent v Ljubljani. To je Kosovelovo družino neizmerno potrlo.«

»Vest o smrti se je raznesla kot blisk in še tisti večer so pritekla domača kmečka dekleta in mu napravila mrtvaški oder. Spretno so mu spletla sedem velikih svežih vencev in nanesla belega cvetja za njegovo zadnjo pot. Vsa pot od doma do pokopališča je bila posuta s cvetjem in grob je bil ves ovit z belim papirjem ter je imel na dnu samo belo cvetje. Belo oblečena dekleta in dekletca so mu nosile šopke in vence. Štirje sošolci, kmečki fantje, so Srečku izkopali grob, ga odnesli iz domače hiše in ga položili k večnemu počitku, to so bili njegovi sošolci in prijatelji.«

Poljubil je zemljo, preden jo je vrgel v grob

Na pogreb so prihiteli ljudje z vsega Krasa in širše okolice, pa tudi študentje iz Ljubljane, prijatelji in najožji sodelavci. Od njega se je poslovilo več govornikov. Ko so ti »končali, so mu ljudje nametali cvetja skoraj do roba groba. Nato je prišla na vrsto zemljica, ki jo je Srečko tako ljubil, da jo je njegov prijatelj poljubil, preden jo je vrgel v grob.«

»Župnik Albin Kjuder je vodil petje na domu, v cerkvi in na pokopališču. Pokopal ga je domačin, duhovnik Henrik Šonc. Somaševal pa je tudi tomajski kaplan Alojz Žagar. Tako so njegove ostanke blagoslovili trije duhovniki, ki so Srečka imeli radi.«

Poslednje obhajilo

Toda ne samo pogreb, tudi Srečkovo umiranje je bilo nekaj posebnega. Najprej je to bilo umiranje komaj dvaindvajsetletnega fanta, mladega pesniškega genija, sina ugledne družine. Kot mlad študent se je Srečko razgledoval po raznih miselnih tokovih in umetnostnih smereh. Tudi novih. Bil je odprt. Bil je, podobno kot oče, socialno čuteč. Bolele so ga krivice, ki so jih trpeli delavci in kmetje. Bolelo ga je zatiranje Slovencev pod Italijo. Še napol otrok je spoznal grozote vojne. Vse to je nosil v sebi, a v sebi je nosil tudi vero v Boga, ki se je na najplemenitejši način pokazala v umiranju mladega pesniškega genija.

Mama je šla k tomajskemu dekanu Albinu Kjudru, na katerega je Kosovel naredil izjeme vtis, tako je dekan rekel Bojanu Ravbarju. Podelil mu je bolniško maziljenje in ga vprašal, če bi prejel sveto obhajilo. Srečko je odgovoril: Ne danes, jutri! Na obhajilo bi se rad pripravil. To je bilo njegovo poslednje obhajilo.

 Konec Srečkovega življenja se odlično sklada s pesmijo Poslednje obhajilo. Tako kraški poet v pesmih ni samo napovedal svoje smrti, ampak tudi to, da ob slovesu s tega sveta ne bo sam, ampak bo prišel k njemu beli Krist. 

Pesmi Poslednje obhajilo ali Beli Krist ni v nobeni knjigi njegovih izbranih del in nikjer drugje! Zasluga gre nedvomno Božu Rustji in reviji Ognjišče. Prijatelja Janka Krištofa je tako navdušila, da se je odločil za pripravo recitala Kosovel in jaz.

Taras Kermauner je zapisal, da je v istem času razmišljal o smrti pesnik Alojz Gradnik in da je obema rešilna pot Kristus. »A Gradnik je temačnejši; poudarek je na trpljenju, medtem ko je poudarek Poslednjega obhajila na svetlobi: na razsvetljenju teme, temnega obraza, na angelovem sijaju, na svetlem dihu stremljenj, na čistosti, na nedolžnosti diha: na belem Kristu.«

Janko Krištof

Poslednje moje obhajilo

Beli Krist

Ko bo razbit že moj obraz

in moja roka brez moči

in moje srce brez krvi –

in nad menoj triumf pravice

bo razprostrl krvavi ščit,

ko bom že skoro ubit

n ležal bom pred vami sam,

obkrožil usta bo smehljaj,

ko da bi angelov sijaj

razsvetlil moj teman obraz,

in srce moje trudno, ubito

umrlo rado bi, da se spočije,

kot je Njegov ukaz,

tedaj bo svetli duh stremljenj,

ki srce mi jih je rodilo,

ponižanj, porazov in trpljenj

poslednje moje obhajilo,

da sem boril se v duhu čist

in kot borilec moram umreti;

in takrat prišel bo oteti

me iz trpljenja beli Krist.

SKLEP 
Kolikokrat je spregovorila slovenska zemlja s svojo besedo in ustvarjalnostjo?

Trubar, Prešern, Levstik, Cankar, Kosovel. Rad imam število sedem. Šestič je morda ta slovenska zemlja spregovorila s slikarjem, ki je pustil pečat tudi tu na Svetih Višarjah. S Tonetom Kraljem, vizionarskim mistikom. S svojimi poslikavami cerkva na slovenskem in italijanskem Krasu, na Goriškem in v Posočju je, podobno kot Trubar v svojem času, zarisal zemljevid slovenskega kulturno-duhovnega prostora. Njegovo življenje je bilo originalno njegovo, angažirano slovensko, sodobno – odprto za ikonografijo Vzhoda in zvesto zahodnemu stilu poslikave, evropsko – miroljubno in usmerjeno v večnost. Bodimo ponosni sinovi in hčere teh velikanov duha, ki so zelo konkretni smerokazi za neodtujljivo skrivnost posameznika, za slovensko narodno zavest, za dialoško odprtost in evropskost, za večnost. Zaslužil bi si, da ga enkrat podrobneje predstavimo na romanju treh Slovenij, tu na Svetih Višarjah!

In še nekaj: Medtem, ko veliko govorimo, ne pozabimo tudi prepevati – morda danes in v tem trenutku z mojim sedmim kandidatom za slovenski Parnas – s Simonom Gregorčičem: »Jaz palice svoje ovčarske, za žezlo kraljevo ne dam in rajši od krone cesarske cvetlice na glavi imam.«

